प्रधानमंत्री ने बीना रिफायनरी राष्ट्र को समर्पित की  
प्रधानमंत्री मनमोहन सिंह ने 12 हजार करोड़ की लागत से मध्य प्रदेश के बीना में बनी भारत-ओमान रिफायनरी को राष्ट्र को समर्पित कर दिया।
प्रधानमंत्री मनमोहन सिंह ने शुक्रवार को 12 हजार करोड़ की लागत से मध्य प्रदेश के बीना में बनी भारत-ओमान रिफायनरी लिमिटेड को राष्ट्र को समर्पित कर दिया। इस अवसर पर बीना में आयोजित समारोह में प्रधानमंत्री ने कहा कि यह परियोजना पूरे देश तथा खासकर मध्य प्रदेश के लिए गर्व की बात है। यह भारत पेट्रोलियम लिमिटेड, ओमान ऑयल कम्पनी तथा मध्य प्रदेश सरकार के प्रयासों से बनी विश्व स्तरीय परियोजना है।  यह भारत तथा ओमान के बीच कई क्षेत्रों में हो रहे सहयोग का उदाहरण है। उन्होंने उम्मीद जताई कि आने वाले समय में भारत तथा ओमान के रिश्ते और मजबूत होंगे। इससे पहले सिंह विशेष विमान से दिल्ली से सुबह 9.30 बजे भोपाल में राजा भोज विमानतल पहुंचे, जहां राज्यपाल रामेश्वर ठाकुर, मुख्यमंत्री शिवराज सिंह चौहान, केंद्रीय मंत्री कांतिलाल भूरिया, राज्य के जनसम्पर्क मंत्री लक्ष्मीकांत शर्मा तथा गृह मंत्री उमाशंकर गुप्ता ने उनकी अगवानी की।  पेट्रोलियम मंत्री जयपाल रेड्डी पहले ही भोपाल पहुंच चुके थे। इसके बाद प्रधानमंत्री वायुसेना के हेलीकॉप्टर से राज्यपाल तथा मुख्यमंत्री के साथ बीना पहुंचे।